У добрай бяседзе, з цікавымі лю­дзьмі ды з пачастункамі на стале час ляцеў. Сам Валерый між тым здзівіў нас не толькі мяснымі прысмакамі, якія “адно што з вяндлярні”, яшчэ на металічным прутку ўнёс у дом. На хвіліну адлучыўся потым у суседні пакой — і вось ідзе задаволены, усміхаецца ў вусы: “Дык вы ў гэтым часопісе пра нас напішаце?” І паказвае... часопіс “Беларусь”, красавіцкі нумар за 1992 год, а ў ім — вялікі фотарэпартаж Уладзіміра Бацкалевіча і Віктара Жыліна з вёскі Заполле Чэрвеньскага раёна “Хто мы? Адкуль мы” пра жыццё ў Беларусі чарнобыльцаў-перасяленцаў. На здымках Жыліна пазнаем суразмоўцу з вадасцёкавымі трубамі пад пахай: на той час ён працуе ў трэсце “Чарнобыльбуд”. Валерый “узводзіць дамы для перасяленцаў”, дзеліцца ўспамінамі з журналістамі пра красавік 86-га. Згадваем Віктара Лазаравіча: няма ўжо яго ў гэтым свеце. А зберагае ж чалавек часопіс, не затрос у пераездах... І выразку з раёнкі з яго здымкам — таксама. Спадзяемся, будзе ў Семянчукоў і нумар з гэтай публікацыяй.